Diari Oficial de la Generalitat Valenciana


Sumari del DOGV 2950, del 12-03-1997 (1997/836728)

ACORD de 19 de desembre de 1996, de la Comissió Territorial d'Urbanisme de València, pel qual s'aprova definitivament la modificació puntual núm. 2 de les normes subsidiàries.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   2950

Data del DOGV
:   12-03-1997

Secció del DOGV
:   ALTRES DISPOSICIONS

Número del document
:   1997/836728


Data del document
:   19-12-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 19 de desembre de 1996, de la Comissió Territorial d'Urbanisme de València, pel qual s'aprova definitivament la modificació puntual núm. 2 de les normes subsidiàries.
  
La Comissió Territorial d'Urbanisme de València, en la sessió celebrada el 19 de desembre de 1996, va adoptar l'acord següent:
  
Vist l'expedient tramés per l'Ajuntament de Daimús, que fa referència a la modificació puntual núm. 2 de les normes subsidiàries, a l'efecte de l'aprovació definitiva i de conformitat amb els següents,
  
  
Antecedents de fet
  
  
Primer
  
El Plenari de l'Ajuntament va aprovar inicialment el document el 18 de juliol de 1996 i, després del període pertinent d'informació pública, durant el qual no s'hi van presentar al·legacions, el va aprovar provisionalment el 28 d'octubre de 1996.
  
  
  
Segon
  
El projecte consta de memòria, plànols d'informació i plànols de projecte.
  
  
Tercer
  
L'expedient presentat conté un informe, de 13 de maig de 1996, de la Conselleria de Cultura, Educació i Ciència.
  
Aquest informe és favorable a la modificació proposada (precisament la modificació de les normes subsidiàries té lloc en relació amb la proposta de la Conselleria d'Educació i Ciència de la Generalitat Valenciana.)
  
  
Quart
  
Daimús té normes subsidiàries que van ser objecte de revisió, aprovades definitivament el 22 de desembre de 1993.
  
  
Cinquè
  
La modificació es planteja com a conseqüència de la proposta de la Conselleria de Cultura, Educació i Ciència, per a l'adequació del centre públic Mestre Rafael Noguera a la LOGSE. Aquest centre tindrà 2 unitats d'infantil i 3 unitats de primària.
  
Aquest informe de la Conselleria d'Educació, de 13 de maig, conté el que segueix:
  
- L'adequació al perfil de 5 unitats prevista i amb la situació i característiques de la construcció actual, necessita una parcel·la d'uns 3.500 m2 de superfície.
  
- L'ampliació de l'edifici serà, aproximadament, de 300 m2 construïts.
  
Els problemes de límits amb les mitgeres d'uns habitatges i una solució urbanística adequada aconsellen:
  
a) L'obertura d'un nou vial separador del recinte escolar amb els habitatges limítrofs, de manera que es possibilite completar l'illa residencial amb noves edificacions.
  
b) L'obtenció d'una parcel·la escolar d'uns 4.800 m2 i una zona de reserva de 1.400 m2.
  
Això es recull en la proposta de modificació núm. 2 de les normes subsidiàries que, segons la memòria que s'adjunta, té com a finalitat:
  
1. Traçat d'un vial per a vianants de 6 m d'amplària, prolongació del que hi ha en la subzona Marjal i Marjaletes.
  
2. Modificació de la qualificació (440 m2) del sobrant que limita amb els habitatges, que passa a residencial entre mitgeres (sòl urbà) i es forma una illa amb ús exclusiu residencial.
  
Aquesta modificació disminuirà la superfície dedicada a equipament docent, que passa de 7.543 m2 a 6.583 m2.
  
  
Sisè
  
La comissió informativa de la Comissió Territorial d'Urbanisme de València, en la sessió celebrada el 13 de desembre de 1996, va emetre un informe que fa referència al projecte de què tractem, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
  
Fonaments de dret
  
  
Primer
  
La tramitació és correcta, de conformitat amb el que estableix l'article 55.1, per remissió a l'article 38 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
  
Segon
  
La modificació plantejada comporta un increment de la superfície edificable privada, (440 m2 de sòl). L'ajuntament ho justifica en el fet que es tracta quasi d'una regulació d'alineacions, ja que els espais sobrants no compleixen les condicions de parcel·la mínima i necessàriament s'han d'agrupar amb els habitatges limítrofs que ja existeixen.
  
En relació amb el que especifica l'article 55.3 de la LRAU, i atesa l'escassa incidència dels sobrants edificables que resulten, es pot considerar que, per mitjà d'aquesta modificació, a més d'incrementar-se la qualitat de la dotació escolar, es milloraria l'ordenació de la zona amb l'obertura del nou vial i el tancament de la trama que hi ha.
  
  
Tercer
  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva de les normes subsidiàries i de les modificacions, de conformitat amb les disposicions transitòries segona i setena de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb l'article 10.A, per remissió de l'article 9.1, els dos del Decret 77/1996, de 16 d'abril del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot això, la Comissió Territorial d'Urbanisme, en la sessió celebrada el dia 19 de desembre de 1996, acorda
  
Aprovar definitivament la modificació núm. 2, de Daimús.
  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció d'aquesta notificació.
  
Tot això, sense perjudici que es puga interposar qualsevol altre recurs que es considere pertinent.
  
  
València, 19 de desembre de 1996.- El secretari de la Comissió Territorial d'Urbanisme: José Manuel Palau Navarro.